Halep, prima conferință de presă după revenire. În ce relații a rămas cu Patrick Mouratoglu
- Ionel Sclavone
- 20 martie 2024, 09:23
Simona Halep a vorbit despre relația cu Patrick Mouratoglu, fostul antrenor, în prima conferință de presă după revenirea pe teren. Românca a fost eliminată în primul tur al turneului de la Miami, de Paula Badosa.
Jucătoarea de tenis a susținut primele declarații publice în fața jurnaliștilor la Miami. Ea a vorbit despre momentele dificile prin care a trecut în perioada suspendării. De asemenea, a răspuns și întrebărilor despre relația cu fostul antrenor.
Simona Halep, declarații după eliminarea la Miami
La finalul jocului cu Paula Badosa, scor 6-1, 4-6, 3-6, sportiva din România a susținut o conferință de presă, prima după revenirea în circuitul WTA. În acest context, Simona Halep a făcut mai multe declarații, inclusiv despre relația cu fostul antrenor, Patrick Mouratoglu. Staff-ul lui Mouratoglu i-a recomandat suplimentul contaminat cu roxadustat, din cauza căruia a fost suspendată din tenis.
"Ne-am văzut zilele trecute și ne-am salutat. I-am urat succes cu Rune. Știu că fac o echipă bună. Dar asta e tot, nu mai lucrăm împreună. Doar ne-am salutat… de fapt, eu salut pe toată lumea. Totul este OK", a declarat Simona Halep despre fostul antrenor.
În acest context, jucătoarea de tenis a avut un sfat și pentru tinerii sportivi care sunt tentați să-și îmbunătățească performanțele cu ajutorul anumitor substanțe. Simona Halep a precizat că este o susținătoare a sportului curat. Și a recomandat tinerilor sportivi să fie foarte atenți la ce fac.
"Eu rămân o susținătoare a sportului curat. Cei din noua generație au motive să fie îngrijorați. Trebuie să fie foarte atenți la ceea ce fac și ceea ce mănâncă. Uneori se poate întâmpla neașteptat, deci este un stres pentru toată lumea. Sper să nu mai pățească nimeni ce am pățit eu. A fost o perioadă teribilă, foarte stresantă din punct de vedere emoțional. Sfatul este să verifice tot ce consumă. Este foarte greu să dau un sfat", a mai spus Simona Halep.
Simona Halep's press conference after her R1 loss to Paula Badosa in Miami
— Romanian Tennis (@WTARomania) March 20, 2024
Decisă să abandoneze dacă suspendarea era menținută
Simona Halep a dezvăluit că nu și-a stabilit nici un obiectiv pentru perioada următoare. Ea a precizat că nu știa cum va arăta decizia TAS, prin care i-a fost redusă suspendarea de la patru ani la nouă luni. Drept urmare nu a putut să-și facă nici un plan de viitor. Jucătoarea de tenis a spus că a participat la turneul de la Miami din dragoste pentru tenis
"Este mult prea devreme. Nu știam ce să mă aștept de la decizia TAS, deci nu am planificat nimic. Aici am venit în special din dragoste pentru tenis. Totul s-a întâmplat repede, au trecut doar câteva zile de la decizie. Mă duc acasă și va trebui să mă antrenez mai intens. Nivelul este foarte ridicat în acest moment în circuit. Apoi vom vedea", a punctat sportiva.
Totodată, Simona Halep a recunoscut că era pregătită să renunțe la tenis, dacă se menținea suspendarea de patru ani. Ea a spus că această perioadă era mult prea lungă pentru a se mai gândi la o revenire. Mai ales că nici vârsta nu-i permitea să susțină un nivel de performanță ridicat. Sportiva s-a arătat fericită că lucrurile s-au rezolvat în favoare sa.
"Patru ani ar fi însemnat foarte mult și nu mai sunt atât de tânără. Ar fi fost dificil și probabil era sfârșitul carierei mele. Dar nu s-a întâmplat. Și, din fericire, sunt aici astăzi", a spus Simona Halep.
I think we can all agree, Simona played better than anyone could have expected. She come out like a bull winning the 1st set 6-1. Then the match slowed down and so did her serve. But Simona still played amazing after so long away. Paula Badosa defeated Simona Halep 1-6, 6-4, 6-3. pic.twitter.com/sxXauiLmqP
— Romanian Tennis (@WTARomania) March 19, 2024
Simona Halep, susținută de familie
În acest context, jucătoarea de tenis a vorbit și despre momentele dificile prin care a trecut după prima decizie de suspendare. Simona Halep a arătat că familia i-a fost alături, iar acest lucru a ajutat-o să depășească mai ușor perioada respectivă.
"Părinții mei m-au învățat că binele învinge mereu. Din prima zi până în ultima am fost convinsă că adevărul va ieși la iveală. Și că se va lua o decizie corectă. Știu că sunt curată, nu am făcut nimic greșit. Am fost convinsă că nu este posibil să fiu suspendată 4 ani pentru ceva ce nu există. Cel mai jos punct a fost când am primit verdictul de 4 ani. Să primești 4 ani de suspendare pentru ceva ce nu ai făcut…", a mai spus Simona Halep.
Totodată, a apreciat jocul adversarei sale din primul meci, după revenirea în circuitul competițional WTA. Simona Halep a spus despre Paula Badosa că este o jucătoare foarte bună, cu un nivel de tenis ridicat. A mai precizat că este bucuroasă pentru că a revenit și a descris ziua meciului drept "specială".
"O adversară foarte bună. Cu un nivel de tenis foarte ridicat. Eu m-am bucurat de prezența mea pe teren, de faptul că m-am întors în tenis și de faptul că atâția oameni mă susțin și îmi transmit atâtea sentimente frumoase, iubire și apreciere. A fost o zi specială", a mai spus Simona Halep.